แบงก์ชาติหั่นจีดีพี'58ร่วง3%
ธปท.ชี้ส่งออกอ่อนแอหนักฉุดจีดีพีไทยโตแค่ 3% ทีเอ็มบีให้เท่ากัน บริโภคลงทุนฟื้นตัวช้า
20 มิ.ย. 2558

ธปท.ชี้ส่งออกอ่อนแอหนักฉุดจีดีพีไทยโตแค่ 3% ทีเอ็มบีให้เท่ากัน บริโภคลงทุนฟื้นตัวช้า
นายเมธี สุภาพงษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) ในฐานะเลขานุการคณะกรรมการนโยบายการเงิน (กนง.) เปิดเผยผลการประเมินภาวะเศรษฐกิจของ กนง.ครั้งล่าสุดของปีนี้ว่า อัตราการขยายตัวของผลิตภัณฑ์มวลรวมในประเทศ (จีดีพี) ปีนี้จะโตลดลง จาก 3.8% เหลือ 3% ภายใต้สมมติฐานอัตราเงินเฟ้อทั่วไปติดลบ 0.5% จากเดิม 2% ส่วนเงินเฟ้อพื้นฐานที่ 1% จากเดิม 1.2% และคาดการณ์ส่งออกโตติดลบที่ 1.5% จากเดิม 0.8% ก่อนที่เศรษฐกิจไทยจะกลับขยายตัวแข็งแกร่งขึ้นในปี 2559 ที่ 4.1%
“ปัจจัยหลักๆ ที่ปรับลดคาดการณ์จีดีพีครั้งนี้ลง เพราะการส่งออกมีแนวโน้มลดลงค่อนข้างมากตามภาวะเศรษฐกิจโลกที่ฟื้นตัวช้าจากสหรัฐ จีน และเอเชีย นอกจากนี้ส่งออกไทยยังขาดการลงทุนในระยะยาว การเพิ่มเทคโนโลยีการผลิตก็ทำได้ยาก ส่วนการใช้จ่ายภาครัฐและการท่องเที่ยวแม้จะขยายตัวต่อเนื่อง แต่ก็ไม่สามารถชดเชยการส่งออกและการใช้จ่ายภาคเอกชนที่ลดลงได้” นายเมธี กล่าว
อย่างไรก็ดี แม้ว่าเงินเฟ้อทั่วไปจะต่ำกว่ากรอบเป้าหมายการดูแลเงินเฟ้อปีนี้ที่ระดับ 2.5% บวกลบ 1.5% หรืออยู่ในกรอบ 1-4% ซึ่งคาดการณ์เงินเฟ้อปีนี้ที่ติดลบ 0.5% ถึงจะต่ำกว่ากรอบล่างของเป้าหมายที่ 1% แต่ยังถือว่าไม่เข้าสู่ภาวะเงิน ฝืด เพราะอัตราเงินเฟ้อที่ลดลงส่วนใหญ่ลดลงจากด้านต้นทุน และราคาสินค้าส่วนใหญ่ยังทรงตัวหรือเพิ่มขึ้น
ด้านศูนย์วิเคราะห์เศรษฐกิจทีเอ็มบี ได้ปรับลดคาดการณ์จีดีพีไทยปีนี้เช่นกัน โดยลงมาอยู่ที่ 3% จากคาดการณ์เดิมที่ 3.8% เนื่องจากภาคการส่งออกที่อ่อนแอลงกว่าคาด รวมถึงการบริโภคและการลงทุนภาคเอกชนในประเทศฟื้นตัวช้า แม้จะมีสัญญาณบวกจากภาคการท่องเที่ยวและการใช้จ่ายภาครัฐก็ตาม ซึ่งทำให้อัตราเงินเฟ้อทั้งปีมีแนวโน้มเสี่ยงหลุดกรอบเป้าหมายเงินเฟ้อ
ศูนย์วิเคราะห์ประเมินว่า เศรษฐกิจไทยในช่วงที่เหลือของปีนี้ยังอยู่ในอาการ “น่าเป็นห่วง” และยืนมุมมองการฟื้นตัวของเศรษฐกิจในรูปแบบตัวยู (U-shape) จากความเสี่ยงภาคการส่งออกเป็นสำคัญ เศรษฐกิจคู่ค้าหลักอย่างสหภาพยุโรป ญี่ปุ่น และจีน ยังอ่อนแอ โดยเฉพาะจีนที่ส่งผลให้การส่งออกของไทยไปยังอาเซียนแย่ลงด้วย นอกจากนี้ราคาสินค้าโภคภัณฑ์ที่ยังต่ำส่งผลกระทบต่อราคาสินค้าส่งออกของไทยในกลุ่มสินค้าเกษตร จนอาจฉุดให้การส่งออกไทยหดตัวเป็นปีที่ 3 ติดต่อกัน โดยคาดว่ารายได้จากการส่งออกสกุลเงินเหรียญสหรัฐน่าจะหดตัว 1.7% ในปีนี้
สำหรับการบริโภคและการลงทุนเอกชนในประเทศยังมีแนวโน้มขยายตัวต่ำ เนื่องจากราคาสินค้าเกษตรที่ตกต่ำและภาวะภัยแล้งจะกดดันกำลังซื้อภาคเกษตร ขณะที่ปัจจัยหนี้ครัวเรือนในระดับสูง สถาบันการเงินระมัด ระวังในการปล่อยสินเชื่อ รวมถึงความเชื่อมั่นของผู้บริโภคในระดับต่ำ จะเป็นปัจจัยถ่วงการใช้จ่ายของภาคครัวเรือน ในขณะที่การลงทุนภาคเอกชนก็ยังคงมีความเชื่อมั่นที่เปราะบาง
ทั้งนี้ คาดว่าในการลงทุนของรัฐจะยังไม่มีเม็ดเงินอัดฉีดจากเมกะโปรเจกต์เข้าสู่ระบบเศรษฐกิจมากนัก เนื่องจากส่วนใหญ่ยังอยู่ในช่วงระหว่างดำเนินการประกวดราคา ขณะที่การท่องเที่ยวจะฟื้นตัวได้แข็งแกร่งที่สุด แต่ทั้งสองปัจจัยบวกนี้ก็ช่วยได้แค่ประคับประคองเศรษฐกิจเท่านั้น